
REPUBLIKA E SHQIPËRISË

GJYKATA E LARTË

KOLEGJI CIVIL
Nr. 11115-00951-00-2017 i Regjistrit Themeltar

Nr. 00-2026-1026 i Vendimit (127)

VENDIM

NË EMËR TË REPUBLIKËS
Kolegji Civil i Gjykatës së Lartë i përbërë nga gjyqtarët:

Ervin PUPE

- Kryesues

Artur KALAJA
- Anëtar

Enton DHIMITRI
- Anëtar 

Sot më datë 11.03.2026, mori në shqyrtim në dhomë këshillimi çështjen gjyqësore me nr.11115-00951-00-2017 akti, datë regjistrimi 24.03.2017, që i përket:

PADITËS:


Astrit Mezuraj




Arta Mezuraj

TË PADITUR: 
Tatjana Besho Preçi (trashëgimtarë testamentare e të ndjerës Fize Mezuraj)



Zamira Mezuraj



Alsajda Mezuraj



Fjordalina Mezuraj

OBJEKTI:
Detyrimin e palëve të paditura të njohin bashkëpronar paditësit mbi pasurinë apartament banimi, me sipërfaqe 86,32 m2, e cila ndodhet në lagjen “29 Nëntori”, rruga “Sadik Zotaj”, pallati 517, ZK 8603, me numër pasurie 22/13+1-4, shkalla 1, kati 4.

BAZA LIGJORE: 

Nenet 199, 200, 296 të Kodit Civil.


Ligji nr. 7652, datë 23.12.1992 “Për privatizimin e banesave shtetërore”, i ndryshuar.

KOLEGJI CIVIL I GJYKATËS SË LARTË

Pasi dëgjoi relatimin e gjyqtarit Ervin Pupe dhe diskutoi çështjen në tërësi në dhomë këshillimi,
VËREN:

  I.   Rrethanat e çështjes.

1. Referuar rrethanave të faktit të pranuara nga të dyja shkallët e gjykimit ka rezultuar se, paditësi Astrit Mezuraj është në marrëdhënie të posaçme me të paditurën Fize Mezuraj, e cila është nëna e tij dhe ky është edhe shkaku i paraqitjes së këtij kërkimi para gjykatës, duke pretenduar se është trashëgimtar i pasurisë apartament banimi, me sipërfaqe 86.32 m², e cila ndodhet në lagjen “29 Nëntori”, rruga “Sadik Zotaj”, pall. 517, ZK 8603, me nr. pasurie 22/13+1-4, shkalla 1, kati 4, me pretendimin se nga kjo pasuri trashëgon 2/5 pjesë (nga 1/5 pjesë secili paditës).

2. Paditësit pretenduan gjatë këtij gjykimi se ata kanë banuar për një periudhë kohe në këtë banesë dhe në këtë mënyrë duhet të njihen bashkëpronarë mbi këtë pasuri, pasi u takon në bazë të ligjit të privatizimit të banesave shtetërore.

3. Me anë të kontratës së privatizimit të kësaj banese në vitin 1993, u provua se kjo pasuri është privatizuar nga e paditura Fize Mezuraj, e cila, me vullnetin e saj, këtë pasuri e ka kaluar në bashkëpronësi të djalit të saj Edmond Mezuraj, i cili nuk jeton më dhe ky fakt provohet nga dëshmia e trashëgimisë së tij, ku trashëgimtarë ligjorë të radhës së parë të tij janë të paditurit Zamira Mezuraj (bashkëshortja e tij) dhe fëmijët Alsajda dhe Fjordalina Mezuraj.

4. Kjo pasuri është regjistruar në emër të të paditurve dhe fakti provohet nga kartela e pasurisë e lëshuar nga Zyra e Regjistrimit të Pasurive të Paluajtshme Vlorë, bashkëlidhur shkresës me nr. 393 prot., datë 12.2.2015.

5. Gjykata e Rrethit Gjyqësor Vlorë, me vendimin nr. 592, datë 26.03.2015 ka vendosur:
· “Rrëzimin e kërkesëpadisë së paditësve Astrit Mezuraj dhe Arta Mezuraj.
· Shpenzimet gjyqësore i ngarkohen palëve paditëse.
· Kundër këtij vendimi mund të bëhet ankim në Gjykatën e Apelit Vlorë, brenda 15 ditëve, duke filluar ky afat nga e nesërmja e shpalljes së vendimit. Për palët e paditura në mungesë, ky afat fillon nga dita e nesërme e njoftimit të vendimit”.


5.1. Gjykata e Rrethit Gjyqësor Vlorë në vendimin e saj, gjykata i është referuar dispozitave ligjore që rregullojnë institutin e pronësisë dhe të bashkëpronësisë, duke arsyetuar se, në raport me mosmarrëveshjen objekt gjykimi, paditësi nuk ka përcaktuar qartë bazën juridike mbi të cilën pretendon fitimin e së drejtës së pronësisë dhe, njëkohësisht, nuk ka arritur të provojë ekzistencën e mënyrës së pretenduar të fitimit të pronësisë mbi sendin objekt gjykimi.
6. Kundër vendimit, të Gjykatës së Rrethit Gjyqësor Vlorë ka ushtruar ankim pala paditëse për shkaqet vijuese:
·  Gjykata e Rrethit Gjyqësor Vlorë ka zbatuar në mënyrë të gabuar ligjin dhe ka gjykuar në mënyrë tendencioze dhe të njëanshme në favor të palës së paditur, duke mos marrë aspak në konsideratë dhe duke i anashkaluar, pa i vlerësuar, provat dhe pretendimet e ngritura nga pala paditëse.
·  Gjykata, në faqen 2 të vendimit të saj, pranon faktin se paditësi Astrit Mezuraj është në marrëdhënie të posaçme me të paditurën Fize Mezuraj, e cila është nëna e tij. Ky është edhe shkaku i paraqitjes së këtij kërkimi para gjykatës, duke pretenduar se është trashëgimtar i pasurisë, apartament banimi, me pretendimin se nga kjo pasuri trashëgon 2/5 pjesë. Gjykata përmend shkarazi dhe shkurtimisht në vendimin e saj faktin se paditësit kanë banuar për një periudhë kohe në këtë banesë, por pa specifikuar kohën se kur paditësit janë strehuar dhe kanë banuar në të, si dhe nëse kjo ka ndodhur në kohën kur është bërë privatizimi i saj. 
·  Prej asaj gjykate nuk u përmend në vendim fakti se privatizimi i banesës objekt gjykimi është kryer, gjë e cila u provua gjatë shqyrtimit gjyqësor me provat e dorëzuara nga ana jonë, si: (i) Certifikata e gjendjes familjare e shtetasit Astrit Mezuraj, e lëshuar datë 24.3.2014 nga Zyra e Gjendjes Civile nr. 3, Vlorë, sipas regjistrit themeltar të lagjes “29 Nëntori”; Vërtetim datë 2.10.2014, i lëshuar nga kryetari i Rajonit nr. 3, ku provohet fakti se paditësit kanë qenë banorë të Rajonit nr. 3, Vlorë, deri më datë 7.11.1995, kur janë transferuar në Njësinë Bashkiake nr. 3, Tiranë.
·  Vetë gjykata, në faqen 5 të vendimit, përmend faktin se bashkëpronësia mund të rrjedhë nga ligji dhe se paditësi nuk sqaroi se nëpërmjet cilës mënyrë pretendon fitimin e pronësisë mbi këtë objekt, ndërkohë që pikërisht bashkëpronësia rrjedh nga neni 20 i ligjit nr. 7652, datë 23.12.1992, në të cilin thuhet se: “Për efekt të zbatimit të këtij ligji, të merret për bazë përbërja familjare dhe gjendja e strehimit që rezulton në regjistrat themeltar të shtetasve në datë 1.12.1992”. Pikërisht nëpërmjet dispozitës së mësipërme, pala paditëse pretendon bashkëpronësinë mbi këtë objekt.
·  Gjykata e shkallës së parë nuk ka marrë në konsideratë pohimet e të paditurës Zamira Mezuraj, e cila në seancën gjyqësore datë 12.3.2015 deklaroi se paditësit Astrit dhe Arta Mezuraj kanë ardhur me transferim në qershor të vitit 1988 nga rrethi i Gramshit dhe kanë banuar në banesën tonë në Vlorë dhe se pas privatizimit të kësaj banese janë transferuar në Tiranë.
·  Në këtë seancë gjyqësore, ajo pohoi para gjykatës se ishte dakord që paditësit të jenë bashkëpronarë dhe se u takon pjesë nga kjo pasuri, pasi ata kanë banuar në këtë pasuri në kohën kur është bërë privatizimi i saj.
·  Pra, del qartë se paditësit kanë interes të ligjshëm dhe kanë legjitimitet aktiv për të kërkuar që të njihen bashkëpronarë në këtë pasuri, në bazë të nenit 20 të ligjit specifik, i cili nuk është përmendur fare nga gjykata e shkallës së parë dhe është anashkaluar, pasi ajo në vendimin e saj shprehet se paditësi nuk arriti të provojë mënyrën e fitimit të pronësisë në lidhje me sendin objekt gjykimi.
7. Gjykata e Apelit Vlorë, me vendimin nr. 1250, datë 23.11.2016, ka vendosur:
· “Ndryshimin e vendimit gjyqësor civil nr. 592, datë 26.03.2015, të Gjykatës së Rrethit Gjyqësor Vlorë dhe duke gjykuar çështjen në fakt:
· Pranimin e padisë.
· Detyrimin e palës së paditur të njohë paditësit bashkëpronarë në 2/5 pjesë mbi pasurinë nr.22/13 +1 -4, apartament me sipërfaqe 86.32 m2, të ndodhur në lagjen “29 Nëntori”, rruga “Sadik Zotaj”, pallati 517, Zona Kadastrale 8603, të qytetit të Vlorës.
· Shpenzimet gjyqësore palës së paditur.
· Ky vendim, përbën titull ekzekutiv dhe shoqërohet me urdhër ekzekutimi”.

7.1. Gjykata e Apelit Vlorë ka arsyetuar: “[...] Gjykata e shkallës së parë në arsyetimin e vendimit të saj, shprehet se paditësit nuk i sqaruan gjykatës se sipas cilës të drejte ata janë bashkëpronarë mbi këtë pasuri, pretendim ky i pabazuar në ligj dhe në prova. Gjykata e Apelit Vlorë i tërheq vëmendjen Gjykatës së Rrethit Gjyqësor Vlorë, e cila ka zbatuar në mënyrë të gabuar ligjin dhe nuk ka marrë aspak në konsideratë, duke mos i vlerësuar, provat dhe pretendimet e ngritura gjatë gjykimit nga pala paditëse. Del i provuar fakti se paditësi Astrit Mezuraj është në marrëdhënie të posaçme me të paditurën Fize Mezuraj, e cila është nëna e tij; ky është shkaku i paraqitjes së këtij kërkimi para gjykatës, duke pretenduar se është trashëgimtar i pasurisë, apartament banimi, me pretendimin se nga kjo pasuri trashëgon 2/5 pjesë.

7.2. Gjykata e shkallës së parë përmend shkarazi në vendimin e saj faktin se paditësit kanë banuar për një periudhë kohe në këtë banesë, por pa specifikuar kohën se kur paditësit kanë banuar në të. Prej asaj gjykate nuk u përmend në vendim fakti se paditësit janë strehuar dhe kanë banuar në kohën kur është bërë privatizimi i banesës objekt gjykimi, gjë e cila u provua gjatë shqyrtimit gjyqësor me provat e paraqitura nga ana e palës paditëse, si: Certifikata e gjendjes familjare e shtetasit Astrit Mezuraj, e lëshuar datë 24.3.2014 nga Zyra e Gjendjes Civile nr. 3, Vlorë, sipas regjistrit themeltar të lagjes “29 Nëntori”; Vërtetim datë 2.10.2014, i lëshuar nga kryetari i Rajonit nr. 3, ku provohet fakti se paditësit kanë qenë banorë të Rajonit nr. 3, Vlorë, deri më  7.11.1995, kur janë transferuar në Njësinë Bashkiake nr. 3, Tiranë.

7.3. Gjykata e shkallës së parë përmend faktin se bashkëpronësia mund të rrjedhë nga ligji dhe se paditësi nuk sqaroi se nëpërmjet cilës mënyrë pretendon fitimin e pronësisë mbi këtë objekt, ndërkohë që pikërisht bashkëpronësia rrjedh nga neni 20 i ligjit nr. 7652, datë 23.12.1992, në të cilin thuhet se, “Për efekt të zbatimit të këtij ligji, të merret për bazë përbërja familjare dhe gjendja e strehimit që rezulton në regjistrat themeltar të shtetasve në datë 1.12.1992”. Pikërisht nëpërmjet dispozitës së mësipërme, pala paditëse pretendon bashkëpronësinë mbi këtë objekt.

7.4. Gjykata e shkallës së parë nuk ka marrë në konsideratë pohimet e të paditurës Zamira Mezuraj, e cila në seancën gjyqësore datë 12.3.2015 deklaroi se paditësit Astrit dhe Arta Mezuraj kanë ardhur me transferim në qershor të vitit 1988 nga rrethi i Gramshit dhe kanë banuar në këtë banesë në Vlorë, dhe se pas privatizimit të kësaj banese janë transferuar në Tiranë. Në këtë seancë gjyqësore, ajo pohoi para gjykatës se ishte dakord që paditësit të jenë bashkëpronarë dhe se u takon pjesë nga kjo pasuri, pasi ata kanë banuar në këtë pasuri në kohën kur është bërë privatizimi i saj. Pra, del qartë se paditësit kanë interes të ligjshëm dhe kanë legjitimitet aktiv për të kërkuar që të njihen bashkëpronarë mbi këtë pasuri objekt gjykimi, në bazë të nenit 20 të ligjit specifik, i cili nuk është përmendur fare nga gjykata e shkallës së parë dhe është anashkaluar, pasi ajo në vendimin e saj shprehet se paditësit nuk arritën të provojnë mënyrën e fitimit të pronësisë në lidhje me sendin objekt gjykimi.

8. Kundër vendimit të Gjykatës së Apelit Vlorë kanë paraqitur rekurs të paditurat Zamira Mezuraj, Alsajda Mezuraj, Fjordalina Mezuraj, duke parashtruar shkaqet si në vijim:
· Prona, objekt gjykimi, rezulton të jetë privatizuar nga kryefamiljarja Fize Mezuraj në vitin 1993. Ky privatizim është bërë bazuar në ligjin nr. 7652, datë 23.12.1992 “Për privatizimin e banesave shtetërore”. Bazuar në nenin 20 të këtij ligji, për efekt të zbatimit të tij, duhet të merret për bazë përbërja familjare dhe gjendja e strehimit që rezulton në regjistrat themeltar të shtetasve në datën 01.12.1992.

· Nëse i referohemi praktikës së privatizimit, e cila ka bashkëngjitur edhe certifikatën e trungut familjar në kohën e privatizimit, por që pasqyronte gjendjen familjare të datës 1.12.1992, do të shohim se asnjëri nga paditësit nuk është pjesë e përbërjes familjare në kohën e privatizimit, e për rrjedhojë, nuk mund të përfitojnë të drejtat pronësie mbi këtë send.

· Paditësit nuk kanë banuar asnjëherë në sendin objekt gjykimi. Kjo u provua dhe gjatë gjykimit në shkallë të parë, ku paditësit nuk sollën asnjë provë që të vërtetonin gjykatës faktin që ata kanë banuar në atë banesë. Ishte barra e provës e paditësve që të provonin me çdo formë të mundshme pretendimin nëse kishin jetuar në atë banesë në kohën e privatizimit të saj. Me të drejtë, gjykata e shkallës së parë, si gjykatë fakti, e ka konstatuar dhe shprehur këtë në vendimin e saj, por ky fakt nuk është marrë në konsideratë nga Gjykata e Apelit Vlorë.

· Ashtu siç ka arsyetuar në vendimin e saj Gjykata e Shkallës së Parë Vlorë, bashkëpronësia është një lloj pronësie që i takon dy ose më shumë personave mbi këtë send. Nëse i referohemi strikt Kodit Civil, konkretisht nenit 199 të tij, i cili përcakton se: “Ka bashkëpronësi kur një ose disa sende dhe të drejta të tjera reale u përkasin bashkërisht dy ose më shumë personave. Pjesët e bashkëpronarëve janë të barabarta, gjersa nuk vërtetohet e kundërta. Të drejtat dhe detyrimet e bashkëpronarëve caktohen në përpjesëtim me pjesët përkatëse”, shihet se në asnjë moment gjatë gjykimit në shkallë të parë paditësit nuk arritën të vërtetonin cilësinë e tyre si bashkëpronarë mbi këtë send. Vetëm një argument që përdorin paditësit është fakti i qëndrimit, por edhe këtë pretendim nuk arritën ta provonin dot.

· Gjykata e apelit ka keqinterpretuar ligjin, duke vendosur njohjen e bashkëpronësisë për paditësit mbi sendin objekt gjykimi, ndërkohë që nga ana e tyre nuk është provuar asnjë formë bashkëpronësie mbi sendin. Bashkëpronësia, si formë e veçantë e pronësisë, krijohet me vullnetin e palëve ose nga ligji. Paditësit nuk vërtetuan se në cilën formë janë bërë ata bashkëpronarë mbi pasurinë nr. 22/13 +1-4, apartament me sipërfaqe 86.32 m², të ndodhur në lagjen “29 Nëntori”, rruga “Sadik Zotaj”, pallati 517, zona kadastrale 8603, të qytetit të Vlorës.

· Në formularin nr. 2 të datës 20.7.1993 hidhen poshtë pretendimet e palëve dhe arsyetimi i Gjykatës së Apelit Vlorë. Në dosjen gjyqësore, në faqen 41, është administruar ndër të tjera edhe formulari nr. 2, i datës 20.7.1993. Në këtë formular jepen treguesit kryesorë për apartamentin. Në pikën 7 të këtij formulari kërkohet numri i frymëve sipas certifikatës së lëshuar nga gjendja civile me datë 1.12.1992 dhe rezulton të jetë pesë: Fize Mezuraj, Edmond Mezuraj, Zamira Mezuraj, Alsajda Mezuraj, Fjordalina Mezuraj. Pra, pretendimi se paditësit kanë qenë banues në këtë apartament në kohën e privatizimit nuk është i mbështetur në prova dhe gjykata padrejtësisht e ka pranuar këtë pretendim abuziv të paditësit.

· Në pikën 8 të formularit kërkohet numri i familjeve që banojnë në apartament, dhe rezulton të jenë dy familje, konkretisht Fize Mezuraj, e ndarë në gjendjen civile me Edmond Mezuraj dhe familja e tij. Ky është gjithashtu një fakt që paditësit nuk kanë qenë asnjëherë në këtë apartament në kohën e privatizimit. Gjykata e apelit nuk ka pasqyruar saktë dhe korrekt provat e administruara gjatë gjykimit, duke dhënë kështu një vendim në kundërshtim me ligjin.


8.1. Pasi janë njohur me rekursin e palës së paditur, paditësit kanë paraqitur kundër-rekurs, duke pretenduar: 

·     Pretendimi që ngrenë në rekurs të paditurat, që prona rezulton të jetë privatizuar nga Fize Mezuraj në vitin 1993 dhe se asnjëri nga paditësit nuk janë pjesë e përbërjes familjare në datën 1.12.1992, kur është bërë privatizimi i banesës, është një pretendim i gabuar. Në kohën kur shtetasja Fize Mezuraj ka kryer procedurat e privatizimit të banesës, ajo ka qenë e ndarë si nga trungu familjar i djalit të saj Edmond Mezuraj (bashkëshorti i të paditurës Zamira Mezuraj dhe babai i të paditurave Alsajda Mezuraj dhe Fjordalina Mezuraj), por edhe nga trungu familjar i djalit tjetër, paditësit Astrit Mezuraj. Ky fakt u provua nëpërmjet certifikatës familjare të datës 1.12.1992. Pra edhe shtetasi Edmond Mezuraj dhe të paditurat nuk kanë qenë pjesë përbërëse e trungut familjar të kryefamiljares Fize Mezuraj në kohën kur ajo ka bërë privatizimin.  Ajo figuron e vetme në certifikatën familjare të datës 1.12.1992. 
·      Paditësit kanë provuar gjatë gjykimit se kanë banuar në kohën kur është bërë privatizimi në banesën objekt gjykimi. 
·      Paditësit kanë pritshmëri të ligjshme të gëzimit efektiv të të drejtës së tyre të pronësisë mbi pasurinë objekt gjykimi në bazë të nenit 20 të ligjit nr. 7652/1992, pasi kanë vërtetuar në gjykim se më datë 1.12.1992 janë strehuar në banesën objekt privatizimi. 


8.2. Mbi bazën e kërkesave të palës së paditur Kolegji Civil i Gjykatës së Lartë me vendimet nr. 173, datë 7.4.2017 dhe nr. 173/1, datë 12.9.2008 ka vendosur mospranimin e kërkesës së kërkueses Zamira Mezuraj për pezullimin e ekzekutimi të vendimit nr. 1250, datë 23.11.2016 të Gjykatës së Apelit Vlorë.


8.3.  Me e-mailin e protokolluar në Gjykatën e Lartë me nr. 585 prot., datë 30.1.2026 të paditurat Alsajda Mezuraj, Zamira Mezuraj dhe Fjordalina Mezuraj kanë paraqitur parashtrime, të cilat në përmbajtje janë të njëjta me rekursin e ushtruar prej tyre. 

 II.  Vlerësimi i Kolegjit Civil të Gjykatës së Lartë


 9. Kolegji Civil i Gjykatës së Lartë (në vijim Kolegji), në analizë të vendimmarrjeve të gjykatave dhe referuar akteve që i janë nënshtruar hetimit gjyqësor, pa u ndalur në vlerësimin e tyre, çmon se rekursi i paraqitur nga të paditurat Alsajda Mezuraj, Zamira Mezuraj dhe Fjordalina Mezuraj, përmban shkaqe nga ato të parashikuara në nenin 472 të Kodit të Procedurës Civile, të cilat e bëjnë të cenueshëm vendimin e Gjykatës së Apelit Vlorë, e për pasojë ky vendim duhet të prishet dhe çështja t’i dërgohet për rishqyrtim gjykatës së apelit. 

10. Rezulton se në gjykimin përpara gjykatave të faktit në cilësinë e të paditurës shfaqet edhe shtetasja Fize Mezuraj, e cila ka ndërruar jetë në datën 18.2.2017. Referuar Dëshmisë së Trashëgimisë Testamentare nr. 345 Rep., nr. 224 Kol., datë 20.3.2017, administruar pranë Gjykatës së Lartë nëpërmjet shkresës së protokolluar me nr. 1208 prot., datë 23.2.2026, rezulton se e ndjera Fize Mezuraj ka lënë si trashëgimtare testamentare vajzën e saj Tatjana Besho Preçi, për pjesën e pronësisë në apartamentin e banimit të ndodhur në lagjen “29 Nëntori”, Vlorë, ZK 86903, me sipërfaqe 2+1 m2, me përbërje dy dhoma një kuzhinë, pallati 517, kati i dytë. Në referim të nenit 199 të Kodit të Procedurës Civile, Kolegji ka kryer kalimin procedural nga e paditura, e ndjera Fize Mezuraj, tek trashëgimtarja testamentare Tatjana Besho Preçi.


11. Rekursi i palës paditëse është depozituar në datën 13.12.2016 (rekursi i plotë më 30.1.2017) dhe çështja është regjistruar në Gjykatën e Lartë në datën 24.3.2017. Në kuptim të nenit 472 të Kodit të Procedurës Civile (përpara ndryshimeve me ligjin nr. 38/2017), kushtet dhe kriteret e pranueshmërisë së rekursit, si një mjet i zakonshëm i ankimit, përfshijnë së pari, respektimin e disa kërkesave formalo-ligjore të lidhura me subjektin që i drejtohet Gjykatës së Lartë, ndër të cilat, respektimin e afatit ligjor 30 ditor mbi depozitimin e rekursit, nënshkrimi i rekursit, dokumentet që domosdoshmërisht duhet t’i bashkëlidhen rekursit etj.; së dyti, kontrollin dhe verifikimin nga ana e Kolegjit të shkaqeve të prezantuara në rekurs, të cilat nënkuptojnë respektimin nga e gjykatave të normave procedurale të cilat eventualisht mund të çojnë në pavlefshmërinë e vendimit gjyqësor apo të të gjithë procedurës së gjykimit, respektimi i parimeve kushtetuese për një proces të rregullt ligjor, zbatimi i drejtë i ligjit material etj. 


12. Lidhur me kërkesat formalo-ligjore të pranueshmërisë së rekursit, ky Kolegj konstaton se nga verifikimi i kohës së dorëzimit dhe elementëve të nënshkrimit, rekursi i paraqitur nga të paditurat Alsajda Mezuraj, Zamira Mezuraj dhe Fjordalina Mezuraj, plotëson kërkesat formale-ligjore lidhur me pranueshmërinë për shqyrtim.


13. Lidhur me bazueshmërinë e shkaqeve të rekursit, referuar vendimmarrjeve të gjykatave më të ulëta ka rezultuar se, paditësi Astrit Mezuraj, në marrëdhënie familjare me të paditurën të ndjerën Fize Mezuraj (nëna e tij), i është drejtuar gjykatës me pretendimin se gëzon cilësinë e bashkëpronarit, në një apartament banimi me sipërfaqe 86.32 m², të ndodhur në lagjen “29 Nëntori”, Vlorë. Paditësit, Astrit Mezuraj dhe bashkëshortja Arta Mezuraj, kanë kërkuar njohjen e pjesës takuese prej 2/5 në këtë pasuri të paluajtshme. Pretendimi i paditësve mbështetet në faktin se ata kanë banuar për një periudhë kohe në këtë banesë dhe, për rrjedhojë, sipas tyre, përfitojnë të drejtë bashkëpronësie në bazë të ligjit nr. 7652, datë 23.12.1992 “Për privatizimin e banesave shtetërore”, veçanërisht nenit 20 të tij, i cili lidh subjektet përfituese me përbërjen familjare dhe gjendjen e strehimit në datën 1.12.1992.


14. Sipas gjykatave të faktit, apartamenti objekt gjykimi, është privatizuar në vitin 1993 nga e paditura Fize Mezuraj, e cila më pas, me vullnetin e saj, e ka kaluar pasurinë në bashkëpronësi me djalin e saj Edmond Mezuraj. Pas vdekjes së këtij të fundit, trashëgimtarë ligjorë të radhës së parë janë bashkëshortja Zamira Mezuraj dhe fëmijët Alsajda dhe Fjordalina Mezuraj. Pasuria është regjistruar në emër të këtyre subjekteve në Zyrën e Regjistrimit të Pasurive të Paluajtshme Vlorë. Gjykata e Rrethit Gjyqësor Vlorë ka rrëzuar padinë e paditësve, duke arsyetuar se ata nuk provuan mënyrën ligjore të fitimit të pronësisë apo bashkëpronësisë mbi pasurinë objekt gjykimi. Nga ana tjetër Gjykata e Apelit Vlorë ka ndryshuar vendimin e shkallës së parë dhe ka pranuar padinë, duke njohur paditësit bashkëpronarë në masën 2/5 mbi apartamentin objekt gjykimi. Gjykata e apelit ka arsyetuar se nga gjykata e shkallës së parë është zbatuar gabim ligji dhe janë anashkaluar provat e administruara, veçanërisht ato që lidhen me banimin e paditësve në apartament përpara dhe gjatë periudhës së privatizimit. Sipas gjykatës së apelit, bashkëpronësia e pretenduar nga paditësit Astrit Mezuraj dhe Arta Mezuraj rrjedh drejtpërdrejt nga neni 20 i ligjit nr. 7652, datë 23.12.1992 “Për privatizimin e banesave shtetërore”.


15. Më së pari, Kolegji evidenton se, sipas parashikimeve të nenit 163 të Kodit Civil, e drejta e pronësisë fitohet jo vetëm nëpërmjet mënyrave të parashikuara shprehimisht nga vetë Kodi Civil, por edhe nëpërmjet mënyrave të tjera të përcaktuara nga ligje të posaçme. Kjo dispozitë materializon parimin sipas të cilit regjimi juridik i fitimit të pronësisë nuk kufizohet vetëm në institutet klasike të së drejtës civile, por mund të plotësohet edhe nga legjislacioni i veçantë, i cili, për shkak të objektit specifik të rregullimit, parashikon mënyra të veçanta të krijimit, njohjes ose transferimit të së drejtës së pronësisë. Për rrjedhojë, në vlerësimin e ekzistencës dhe vlefshmërisë së titullit të pronësisë, gjykata duhet të analizojë jo vetëm kushtet dhe kriteret e përcaktuara nga Kodi Civil, por edhe dispozitat e ligjeve të posaçme që kanë shërbyer si bazë për fitimin e së drejtës së pretendua. Në këtë kuptim, ligji nr. 7672, datë 23.12.1992 “Për privatizimin e banesave shtetërore”, përbën një nga aktet normative të veçanta që ka krijuar një mënyrë të posaçme të fitimit të pronësisë, duke u njohur qiramarrësve të banesave shtetërore të drejtën për t’u bërë pronarë të tyre. Qëllimi i këtij ligji ka qenë kalimi i fondit të banesave shtetërore në pronësi private, krijimi i tregut të lirë të banesave dhe përmirësimi i administrimit e mirëmbajtjes së tyre. 


16. Në nenet 9, 20 dhe 23 të ligjit nr. 7672, datë 23.12.1992 “Për privatizimin e banesave shtetërore”, si dhe në aktet nënligjore të nxjerra në bazë dhe për zbatim të tij, janë parashikuar në mënyrë urdhëruese kushtet dhe kriteret që duhet të plotësohen për realizimin e privatizimit dhe për lidhjen e vlefshme të kontratës së privatizimit të banesës shtetërore. Neni 9 i ligjit parashikon se, “Banesat që privatizohen, do të regjistrohen në emër të qiramarrësit dhe anëtarëve të tjerë madhorë të familjes së tij”. Ndërkohë, neni 20 i ligjit parashikon se, “Për efekt të zbatimit të këtij ligji, të merret për bazë përbërja familjare dhe gjendja e strehimit që rezulton në regjistrat themeltarë të shtetasve në datën 1 dhjetor 1992”. 


17. Nga interpretimi sistematik i neneve 9 dhe 20 të ligjit nr. 7672, datë 23.12.1992 “Për privatizimin e banesave shtetërore”, rezulton se elementi përcaktues për identifikimin e rrethit të personave përfitues nga procesi i privatizimit është përbërja e familjes së qiramarrësit, e cila vlerësohet sipas gjendjes ekzistuese në datën referuese 1.12.1992. Sipas nenit 9 të ligjit, banesat që privatizohen regjistrohen në emër të qiramarrësit dhe të anëtarëve të tjerë madhorë të familjes së tij, çka tregon se ligjvënësi e ka lidhur drejtpërdrejt përfitimin nga privatizimi me përbërjen familjare dhe jo thjesht me ekzistencën e një marrëdhënieje faktike strehimi. Nga ana tjetër, neni 20 i ligjit, megjithëse i referohet si përbërjes familjare ashtu edhe gjendjes së strehimit sipas të dhënave që rezultojnë në regjistrat themeltarë të shtetasve në datën 1.12.1992, nuk parashikon dy kritere autonome dhe të barasvlershme për përcaktimin e përfituesve. Kjo dispozitë ka për qëllim të përcaktojë momentin referues dhe burimin dokumentar mbi bazën e të cilit verifikohen të dhënat relevante për zbatimin e ligjit. Për rrjedhojë, referimi ndaj gjendjes së strehimit shërben për identifikimin dhe verifikimin e statusit të qiramarrësit dhe të rrethanave të lidhura me përdorimin e banesës, por nuk zëvendëson dhe as e zbeh rëndësinë e kriterit themelor të përbërjes familjare, të sanksionuar në nenin 9 të ligjit. Ky i fundit mbetet elementi vendimtar për përcaktimin e subjekteve që fitojnë të drejtën e bashkëpronësisë mbi banesën në procesin e privatizimit.


18. Në kuptim të ligjit nr. 7672, datë 23.12.1992 “Për privatizimin e banesave shtetërore” “gjendja e strehimit” dhe “përbërja familjare” janë nocione të ndryshme juridike. Gjendja e strehimit lidhet me faktin nëse një person banon, përdor ose është i regjistruar në një banesë të caktuar, pra me raportin faktik ose administrativ të tij me banesën. Ndërsa përbërja familjare lidhet me përkatësinë juridike të personit në njësinë familjare të qiramarrësit, ashtu siç rezulton nga regjistrat e gjendjes civile në datën referuese të përcaktuar nga ligji. Për këtë arsye, prania fizike e një personi në banesë, bashkëjetesa në të njëjtën adresë apo edhe regjistrimi në të njëjtin apartament nuk mjaftojnë, në vetvete, për t’i njohur atij statusin e përfituesit nga privatizimi. Ligji nuk ka synuar të përfshijë çdo person që banonte në banesë, por vetëm qiramarrësin dhe anëtarët madhorë të familjes së tij, të identifikuar sipas gjendjes familjare ekzistuese në datën 1.12.1992. Prandaj, elementi vendimtar nuk është nëse një person ishte i strehuar në banesën shtetërore, por nëse ai bënte pjesë në familjen e qiramarrësit në kuptimin juridik të ligjit. Në të kundërt, interpretimi se mjafton vetëm strehimi faktik do ta zgjeronte në mënyrë të pajustifikuar rrethin e përfituesve përtej atij që ka përcaktuar ligjvënësi në nenin 9 të ligjit nr. 7672/1992.


19. Në çështjen objekt rekursi, referuar “Formularit nr.2” që shoqëron Kontratën e Privatizimit, në përbërjen familjare të datës 1.12.1992 rezultojnë 2 (dy) familje (certifikatë familjare Fize Mezuraj (e vetme/e ve) dhe certifikatë familjare Edmond Mezuraj) dhe numri i frymëve sipas certifikatës së lëshuar nga gjendja civile është 5 (pesë). Kjo e dhënë merr rëndësi juridike pikërisht në dritën e neneve 9 dhe 20 të ligjit nr. 7672/1992, të cilat e lidhin përfitimin nga privatizimi me përbërjen familjare ekzistuese në datën 1.12.1992. Në këto kushte, për të përcaktuar rrethin e bashkëpronarëve të pasurisë së privatizuar, nuk mjafton konstatimi se personat kanë qenë të strehuar ose të regjistruar në të njëjtën banesë, por duhet të verifikohet se cilët prej tyre bënin pjesë në familjen e qiramarrësit sipas gjendjes familjare të asaj date. Gjykatat e faktit duhet të kishin verifikuar nëse të gjithë anëtarët madhorë të këtyre familjeve përfshiheshin në rrethin e subjekteve përfituese sipas nenit 9 të ligjit. Kjo sepse kriteri ligjor nuk është thjesht prania fizike në banesë apo regjistrimi në të njëjtën adresë, por përkatësia në familjen e qiramarrësit në momentin referues të përcaktuar nga ligji. Në këtë kuptim, të dhënat e pasqyruara në Formularin nr. 2 dhe në certifikatat familjare përbëjnë prova thelbësore për identifikimin e subjekteve që kanë fituar të drejtën e bashkëpronësisë nga privatizimi, pasi ato dokumentojnë pikërisht përbërjen familjare që ligji ka marrë si bazë për përcaktimin e përfituesve të procesit të privatizimit.


20. Nga analiza e vendimeve të gjykatave të faktit, Kolegji çmon se asnjë prej tyre nuk paraqet një arsyetim të plotë dhe të mjaftueshëm për zgjidhjen e drejtë të mosmarrëveshjes. Nga njëra anë, Gjykata e Rrethit Gjyqësor Vlorë ka mbajtur një qëndrim formalist dhe të mangët në arsyetim, pasi, megjithëse ka pranuar në parim se bashkëpronësia mund të buronte drejtpërdrejt nga ligji, nuk ka kryer një analizë konkrete të neneve 9 dhe 20 të ligjit nr. 7652/1992 në raport me rrethanat specifike të çështjes. Gjykata nuk ka vlerësuar në mënyrë të plotë dhe të gjithanshme provat që lidhen me përbërjen familjare në datën referuese 01.12.1992 dhe nuk ka dhënë arsye bindëse përse këto prova nuk do të mund të mbështesnin pretendimet e palës paditëse. 


21. Nga ana tjetër, ndonëse Gjykata e Apelit Vlorë me të drejtë ka evidentuar mangësitë në arsyetimin e gjykatës së shkallës së parë dhe nevojën për një analizë më të plotë të çështjes, edhe vendimmarrja e saj paraqet të meta në drejtim të interpretimit dhe zbatimit të ligjit material. Konkretisht, gjykata e apelit nuk ka kryer një interpretim sistematik të neneve 9 dhe 20 të ligjit nr. 7652/1992, duke mos analizuar raportin ndërmjet kriterit të përbërjes familjare dhe atij të gjendjes së strehimit sipas datës referuese 01.12.1992. Megjithëse gjykata e apelit ka arritur në përfundimin se paditësit duhet të njihen si bashkëpronarë, ajo nuk ka analizuar në mënyrë të plotë nëse këta persona kanë qenë pjesë e familjes së qiramarrësit në kuptimin e nenit 9 të ligjit. Në vend të kësaj, ajo është mbështetur kryesisht në rrethana që lidhen me strehimin dhe përdorimin e banesës, pa shpjeguar se si këto rrethana përmbushin kriterin ligjor të përfitimit nga privatizimi. Gjykata e apelit nuk ka analizuar provën kryesore dokumentare të çështjes, konkretisht “Formularin nr. 2” të procedurës së privatizimit, nga i cili rezulton përbërja familjare në datën 1.12.1992 dhe që, sipas të dhënave të paraqitura, nuk evidenton paditësit në rrethin e personave përfitues. Gjithashtu, gjykata e apelit nuk ka shpjeguar përse kjo provë nuk do të kishte vlerë përcaktuese për zgjidhjen e mosmarrëveshjes dhe as nuk ka arsyetuar mbi pasojat juridike që burojnë nga fakti se kontrata e privatizimit dhe regjistrimi i pasurisë janë kryer në emër të personave të tjerë. Në këto kushte, vendimi i saj është mbështetur kryesisht në pranimin e pretendimeve të palëve paditëse, pa analizuar në mënyrë të plotë provat shkresore të administruara në gjykim.


22. Kolegji vlerëson se shkaqet e parashtruara në rekursin e të paditurave Alsajda Mezuraj, Zamira Mezuraj dhe Fjordalina Mezuraj janë të bazuara, pasi vendimmarrja e gjykatës së apelit mbështetet në një analizë të paplotë veçanërisht në lidhje me identifikimin dhe zbatimin me saktësi të kriterit ligjor që përcakton rrethin e subjekteve përfituese nga privatizimi sipas ligjit nr. 7652/1992, duke mos bërë dallimin midis përbërjes familjare dhe gjendjes së strehimit në datën referuese 1.12.1992. Këto mangësi kanë ndikuar në themelin e zgjidhjes së mosmarrëveshjes dhe e bëjnë të domosdoshme prishjen e vendimit të Gjykatës së Apelit Vlorë dhe dërgimin e çështjes për rishqyrtim në Gjykatën e Apelit të Juridiksionit të Përgjithshëm, me qëllim garantimin nga kjo e fundit të një shqyrtimi të plotë, të gjithanshëm dhe të arsyetuar në drejtimet vijuese:

i.        të kryhet një analizë e plotë dhe e integruar e neneve 9 dhe 20 të ligjit nr. 7652/1992, duke përcaktuar qartë kriterin ligjor për identifikimin e subjekteve përfituese nga procesi i privatizimit;

ii.       të verifikohet dhe vlerësohet në mënyrë të gjithanshme përbërja familjare ekzistuese në datën 1.12.1992, mbi bazën e dokumentacionit zyrtar të gjendjes civile dhe dokumenteve të privatizimit;

iii.       të analizohet përmbajtja dhe vlera provuese e Formularit nr. 2 dhe të dokumenteve të tjera të përdorura gjatë procedurës së privatizimit;

iv.       të vlerësohen pasojat juridike që burojnë nga regjistrimi i pasurisë në emër të personave të caktuar dhe ndikimin e këtij regjistrimi në pretendimet objekt gjykimi;

v.       të japë përgjigje të arsyetuara për çdo pretendim thelbësor të palëve dhe për çdo provë relevante të administruar në dosje;

vi.      të arrijë në një përfundim mbi themelin e mosmarrëveshjes, pas një vlerësimi të plotë të fakteve dhe një interpretimi të drejtë të ligjit material të zbatueshëm.

Zbatimi i detyrimeve ligjore të mësipërme, si dhe e të tjerave që eventualisht mund të dalin gjatë rigjykimit, do ta lejojnë gjykatën e apelit, që në përputhje me kërkesat e ligjit procedural e atij material të mund të arrijë në përfundime të drejta dhe objektive, lidhur me zgjidhjen e çështjes.


23. Në ndryshim nga dy gjykatat më të ulëta, Gjykata e Lartë ka për objekt vetëm kontrollin e zbatimit të ligjit material e procedural nga ana e tyre, por pa pasur të drejtën të zhvillojë hetimin gjyqësor në drejtim të marrjes së provave, apo vlerësimit e çmimit të atyre që janë vënë në bisedim nga gjykatat më të ulëta. Gjykata e Lartë nuk mund të përsërisë vetë tërësisht a pjesërisht hetimin gjyqësor, se duke qenë vetëm gjykatë ligji, nuk i lejohet të marrë prova të reja apo të lejojë palët të debatojnë mbi provat, duke hetuar dhe çmuar ndryshe provat e debatuara në gjykimin në apel dhe shkallë të parë (shih vendimin nr. 160, datë 6.4.2010 të Kolegjit Civil të Gjykatës së Lartë). Për këto arsye shqyrtimi i çështjes konkrete do të duhet të vijojë nga Gjykata e Apelit e Juridiksionit të Përgjithshëm, me tjetër trup gjykues.
PËR KËTO ARSYE,


Kolegji Civil i Gjykatës së Lartë mbështetur në nenin 485, shkronja “c” të Kodit të Procedurës Civile
V E N D O S I:
Prishjen e vendimit nr. 1250, datë 23.11.2016 të Gjykatës së Apelit Vlorë dhe dërgimin e çështjes për rishqyrtim në Gjykatën e Apelit të Juridiksionit të Përgjithshëm me tjetër trup gjykues.

 

Tiranë, më 11.03.2026

PAGE  
10

_1770456671.bin

